Te veel misdaad, te min geld vir polisie(Argieffoto: SA Polisie/Facebook) Die vermoë om beskikbare hulpbronne met hoë vlakke van misdaad landwyd te balanseer, is tans die polisie se grootste uitdaging, het Cassel Mathale, adjunkminister van polisie, aan die Nasionale Raad van Provinsies gesê. Die minister van finansies het verlede week in sy minibegroting geld beskikbaar gestel vir die werwing van ŉ bykomende 15 000 intreevlak-polisiebeamptes oor die volgende drie jaar. Dit is egter nie naastenby genoeg vir dít wat die polisie werklik benodig nie. Op stasievlak word meer as 87 000 polisiebeamptes landwyd benodig. Volgens die polisie se syfers staan die werklike syfer vir 2021-’22 op 105 935 polisiebeamptes, terwyl die ideale syfer vir die boekjaar op 193 476 staan. Tien jaar gelede het die polisie altesame 122 617 beamptes in diens gehad, terwyl die bevolkingsyfer op sowat 52,3 miljoen gestaan het. Oor die afgelope dekade het die bevolking tot naastenby 60,6 miljoen toegeneem, hoewel daar nou duisende minder polisiebeamptes is. Mathale het aan die NRP gesê begrotingsbeperkings beteken buitengewone beplanning is nodig om aan behoeftes te voldoen, maar dat daar waarskynlik nooit genoeg geld sal wees om aan die werklike behoeftes te voldoen nie. Lt.genl. Puleng Dimpane, die polisie se finansiële hoof, sê daar is hoegenaamd nie ŉ manier dat die polisie met sy beperkte begroting die ideale getal beamptes sal hê nie. Die polisie se begroting vir 2022-’23 beloop R100,695 miljard, kwalik meer as die R100,474 miljard wat in die vorige boekjaar aan hom toegeken is. Duisende nuwe beamptes In April vanjaar het 9 831 intreevlakrekrute by die polisie aangesluit en in September vanjaar nog 558. Net minder as 500 rekrute het in September uitgeklaar en is reeds by polisiestasies landwyd ontplooi. Nog 9 336 rekrute sal volgende maand uitklaar en die oorblywende meer as 500 in Junie volgende jaar. Altesame 4 000 poste is ook aan die polisie se eenheid vir openbare orde toegewys. In Junie vanjaar is poste vir nog 5 000 intreevlakrekrute geadverteer en die keuringsproses is tans aan die gang. Dié nuwe lede sal na verwagting in Maart en April volgende jaar vir opleiding aanmeld en dan ná afhandeling van hulle basiese opleiding by stasies landwyd ontplooi word. Die polisie het ook terugvoer gegee oor vordering met die werwing van voormalige polisiebeamptes. Altesame 144 van dié oudlede is weer in die polisiemag opgeneem. Sekere gebiede geprioritiseer Provinsies en polisiestasies met die hoogste voorvalle van misdaad word in begrotingstoewysings geprioritiseer. Elke provinsie identifiseer die 30 polisiestasies waar die meeste kontakmisdaad aangemeld word. Benewens die voorkeurlys word bykomende finansiering ook beskikbaar gestel vir eenhede soos die eenheid vir gesinsgeweld, kinderbeskerming en seksuele misdrywe, vir die bekamping van geslagsgebaseerde geweld en om veiligheid by polisiestasies op te skerp. Polisie kan nie ‘mandaat’ nakom Jacques Broodryk, woordvoerder oor gemeenskapsveiligheid by AfriForum, sê die tekort aan duisende polisielede bewys “net weereens dat die polisiediens nie sy mandaat kan vervul nie”. “Met so ŉ enorme tekort moet daar ook gevra word hoekom die polisie geen moeite doen om ŉ herlewing van sy reserwemag aan te wakker nie,” sê Broodryk. Die organisasie het ook ŉ beroep op burgers gedoen om by hul plaaslike buurtwagstrukture in te skakel, om só die veiligheid van gemeenskappe te help verbeter.